Ha kedveli a Paintet, örülhet: nemhogy kivégzik, még jobbá is teszi a Microsoft
Korábban még úgy tűnt, hogy eltemeti a Microsoft az egyszerű, viszont nagyon kedvelt rajzolóprogramját, a Paintet, most viszont kiderült, inkább új funkciókkal ruházza fel.
Sokan kedvelik a Windowsba integrált MS Paintet, az egyszerűen használható rajzoló/képszerkesztő programot. Korábban úgy hírlett, hogy a Microsoft lecseréli a jóval fejlettebb Paint 3D appra, azonban Redmondban másképp döntöttek. Áprilisban a Microsoft bejelentette, hogy a 34 éves (!) Paint a Windows 10 májusi frissítése (Windows 10 1903 verzió) után is az operációs rendszer része marad.

Ráadásul a Microsoft új funkciókkal is felruházza a programot – derül ki Brandon LeBlanc blogbejegyzéséből. Eddig a programot egérrel, illetve érintéssel lehetett vezérelni, a frissítés után viszont a billentyűzet lép elő fő beviteli eszközként, azaz a felhasználók önmagában a billentyűzettel is képesek lesznek használni a programot. A kurzort a négy nyílbillentyűvel lehet majd mozgatni, a szóköz billentyű pedig aktiváló eszközként funkcionál. A Tab billentyű is a vezérlőeszközök közé kerül majd – a részletes leírást az említett blogposzt tartalmazza. A billentyűzetbevitel támogatása mellett a Microsoft javította a Paint együttműködését a képernyőolvasó eszközökkel, amilyen például a Windows Narrator.

Az egyelőre még nem világos, hogy az MS Paint a jövőben is beépül-e majd a Windows 10-be, vagy a korábban tervezett módon, a Microsoft Store-ból lehet majd letölteni. Mindemellett érdekes látni, ahogy a jó öreg Paint is csatlakozott a Microsoft fogyatékkal élőket támogató erőfeszítéseihez.

Ha máskor is tudni szeretne hasonló dolgokról, lájkolja a HVG Tech rovatának Facebook-oldalát.
Paint 3D Windows 10 fogyatékkal élők Microsoft Windows 10 májusi frissítés rajzolóprogram képernyőolvasók Windows Narrator bevitel billentyűzetről MS Paint